
# Рөстәм Миңнеханов эшлекле сәфәр белән Ханты-Мансийск автоном округында

*07.09.2012*Бүген ТР Президенты Рөстәм Миңнеханов эшлекле сәфәр белән Ханты-Мансийск автоном округына килде.


Аны Ханты-Мансийск аэропортында Ханты-Мансийск автоном округы – Югра губернаторы Наталья Комарова, ХМАО губернаторы урынбасары Алексей Путин, ТР Президенты ярдәмчесе Радик Гыйматдинов, ХМАО – Юграда ТРның сәүдә-икътисад вәкиле Булат Бәдретдинов каршы алды.


Исегезгә төшерик, бүген Ханты-Мансийскта 10 миллиард тонна нефть алуга һәм шәһәрнең 430 еллыгына багышланган бәйрәм чаралары үтә.


Эшлекле сәфәр кысаларында Рөстәм Миңнеханов Урал федераль округына керә торган РФ, РФ субъектлары министрлыклары һәм ведомстволары җитәкчеләре белән бергә Ханты-Мансийск автоном округы – Юграда җитештерү эшчәнлеген алып бара торган алдынгы нефть чыгару компанияләре җитәкчеләре киңәшмәсендә катнашачак. Шулай ук киңәшмәгә Урал федераль округында РФ Президентының тулы вәкаләтле вәкиле Игорь Холманских, "Лукойл” ААҖ президенты Вагит Алекперов һ.б. чакырылган. Киңәшмә үтү урыны – “Югра-Классик” концерт-театр үзәге, “Амадеус” залы.


Билгеләп үтик, ТР һәм ХМАО арасында мөнәсәбәтләр ТР һәм Ханты-Мансийск автоном округы – Югра арасында сәүдә-икътисад, фәнни-техник һәм социаль-мәдәни хезмәттәшлек турындагы Килешү кысаларында тормышка ашырыла. Ул 2012 нче елның апрель аенда 5 елга кабул ителде.

*ТР Президенты матбугат хезмәте*
Рөстәм Миңнеханов эшлекле сәфәр белән Ханты-Мансийск автоном округында